**ธงชาติหมู่เกาะโซโลมอน** ประกาศใช้เมื่อ 18 พฤศจิกายน ค.ศ. 1977 ซึ่งเป็นช่วงเวลา 8 เดือนก่อนที่หมู่เกาะโซโลมอนจะได้รับเอกราช เพื่อใช้แทนธงพื้นน้ำเงินบริติชที่ติดตราอาร์มของบริติชโซโลมอนไอแลนส์ ธงประกอบด้วยแถบสีเหลืองบางแบ่งพื้นที่ของธงตามแนวทแยงมุมจากมุมล่างด้านคันธงไปยังมุมบนด้านปลายธง สามเหลี่ยมครึ่งบนพื้นสีน้ำเงินและดาวห้าดวงสีขาว ขณะที่สามเหลี่ยมครึ่งล่างมีพื้นสีเขียว แม้ว่าจำนวนจังหวัดของหมู่เกาะโซโลมอนจะเพิ่มขึ้นมากกว่า 5 จังหวัดแรกเริ่ม จำนวนดวงดาวบนธงยังคงไม่เปลี่ยนแปลง

ประวัติ
-------

### รัฐในอารักขาของสหราชอาณาจักร

จักรวรรดิเยอรมนีและสหราชอาณาจักรตกลงในการแบ่งกลุ่มเกาะหมู่เกาะโซโลมอน ใน ค.ศ. 1886 โดยสหราชอาณาจักรได้อำนาจควบคุมส่วนใต้ พื้นที่ส่วนใต้นี้ต่อมาพัฒนาเป็นรัฐเอกราชหมู่เกาะโซโลมอน 7 ปีต่อมาใน ค.ศ. 1893 สหราชอาณาจักรประกาศให้พื้นที่นี้เป็นดินแดนในอารักขา ในช่วงต้นคริสต์ศตวรรษที่ 20 เยอรมนียอมยกพื้นที่ส่วนเหนือให้อังกฤษ เพื่อแลกกับการที่อังกฤษยอมรับการอ้างสิทธิ์ของเยอรมนีเหนือเยอรมันซามัวและพื้นที่ในแอฟริกา ในช่วงเวลานี้ ธงยูเนียนแจ็กและธงพื้นแดงปลิวไสวอยู่ทั่วหมู่เกาะโซโลมอน รวมไปถึงธงพื้นน้ำเงินที่ติดตราอาร์มที่มีชื่อดินแดนในอารักขาและมงกุฎทิวดอร์อีกด้วย

มีการนำเสนอธงรูปแบบใหม่ของรัฐในอารักขาที่มีตราโล่พื้นสีแดงและเต่าทะเลสีดำ–ขาวใน ค.ศ. 1947 ในอีก 9 ปีต่อมามีการเปลี่ยนแปลงรูปแบบธงอีกครั้ง เนื่องจากเต่าทะเลเป็นสัญลักษณ์ตัวแทนของจังหวัดกลางเท่านั้น ดังนั้นรูปแบบธง ค.ศ. 1956 จึงแบ่งพื้นที่โล่ออกเป็นสี่ส่วนประกอบด้วยรูปนกอินทรี รูปเต่า รูปนกโจรสลัดและสารพันอาวุธต่าง ๆ พร้อมทั้งมีตราสิงโตแห่งบริเตนอีกด้วย

### ธงชาติใหม่สำหรับประเทศใหม่

ช่วงก่อนที่จะได้รับเอกราชใน ค.ศ. 1975 มีการประกวดการออกแบบธงสำหรับประเทศที่จะเกิดขึ้นในอนาคต รูปแบบหนึ่งที่มีการนำเสนอมีตราประจำชาติหมู่เกาะโซโลมอนเป็นองค์ประกอบ ขณะที่รูปแบบที่ชนะการประกวดมีพื้นสีน้ำเงินกับวงกลมสีเหลืองแวดล้อมด้วยโซ่และตรานกโจรสลัดสีดำ อย่างไรก็ตามต่อมามีการยกเลิกรูปแบบนี้ เนื่องจากนกเป็นสัญลักษณ์แทนเพียงแค่ 1 จังหวัด ไม่ได้แทนภาพรวมทั้งประเทศ แบบธงที่ชนะเลิศเป็นแบบที่สองมีองค์ประกอบเป็นพื้นสีแดง โดยมีโซ่วงรีสีดำอยู่ตรงกลาง จากคำอธิบายของผู้ออกแบบ ธงนี้เป็นสัญลักษณ์โดยนัยกล่าวถึงการลักพาตัวชาวเกาะไปใช้แรงงาน (blackbirding) และการหลั่งเลือดจากผลที่ว่านั้น หลังจากที่ได้ตีพิมพ์ลงในหนังสือพิมพ์ มีการวิพากษ์วิจารณ์อย่างกว้างขวางในชุมชนเกี่ยวกับแบบธงนี้ ท้ายที่สุดก็ไม่ได้ใช้แบบธงนี้เช่นกัน

ท้ายที่สุด รูแปบบธงสุดท้ายนี้คิดค้นขึ้นโดยชาวนิวซีแลนด์ที่สอนที่โรงเรียนคิงจอร์จที่ 6 ซึ่งตั้งอยู่ส่วนตะวันออกของกรุงโฮนีอารา แม้ว่ารูปแบบธงที่จะได้รับเลือกควรเป็นรูปแบบธงที่ชาวหมู่เกาะโซโลมอนเป็นผู้ออกแบบ ทว่าธงรูปแบบนี้ได้รับการอนุมัติให้เป็นธงใหม่ของประเทศหมู่เกาะโซโลมอนในวันที่ 8 พฤศจิกายน ค.ศ. 1977 ซึ่งเป็นระยะเวลา 8 เดือนก่อนที่จะกลายเป็นรัฐในอารักขาดินแดนสุดท้ายที่ได้รับเอกราชจากสหราชอาณาจักร

### เอกราชและหลังจากนั้น

ธงยูเนียนแจ็กถูกเชิญลง พร้อมกับการเชิญธงชาติใหม่ขึ้นในพิธีวันเอกราชเมื่อ 7 กรกฎาคม ค.ศ. 1978 ที่กีโซ จังหวัดตะวันตก แม้พิธีการจะจัดขึ้นอย่างเรียบง่ายที่สุดเท่าที่เป็นไปได้ แต่ก็ได้เกิดการโต้เถียงและการเผชิญหน้าระหว่างชาวบ้านจากจังหวัดตะวันตกและจังหวัดมาไลตา  ความขัดแย้งนี้เกิดขึ้นเมื่อเหล่าผู้นำสภาตะวันตกไม่สามารถทำให้รัฐบาลสัญญาที่จะกระจายอำนาจให้กับจังหวัดมากขึ้น และบางคนมองว่าพิธีธงนี้เป็นการแสดงความเหนือกว่าของมาไลตาเหนือจังหวัดตะวันตก

ตั้งแต่ ค.ศ. 2012 ธงชาติหมู่เกาะโซโลมอนสามารถใช้เป็นธงแห่งความสะดวกสำหรับเรือวานิชต่างชาติที่อยู่ภายใต้กฎหมายของรัฐสภาของประเทศ รัฐบาลคาดหวังที่จะดึงดูดเงินรายได้ภาษีประจำปีคิดเป็นเงิน 500,000 ดอลลาร์สหรัฐ ขณะที่รัฐมนตรีว่าการกระทรวงคมนาคมก็อ้างว่าการทำเช่นนี้เป็นการเปิดโอกาสการทำงานให้ชาวเรือท้องถิ่น และเพิ่มโอกาสการได้รับเงินตราต่างชาติ

การออกแบบ
---------

### สัญลักษณ์

สีและสัญลักษณ์ของธงมีความหมายทั้งด้านวัฒนธรรม การเมืองและภูมิภาค สีน้ำเงินทำให้ระลึกถึงแหล่งน้ำ ซึ่งมีความสำคัญต่อประเทศเป็นอย่างมากในรูปแบบของแม่น้ำ ฝนและมหาสมุทรแปซิฟิก ส่วนสีเขียวหมายถึงแผ่นดิน รวมถึงต้นไม้และพืชผลที่เติบโตขึ้น ส่วนสีเหลือแทนแสงอาทิตย์และรังสีที่แยกพื้นดินกับพื้นน้ำ

ดาวห้าดวงเรียงตัวในรูปตัวอักษร X ในระยะแรกหมายถึงจังหวัดของประเทศในช่วงที่ได้รับเอกราช ถึงแม้ว่าปัจจุบันจะมีจังหวัดเพิ่มขึ้น แต่จำนวนดวงดาวยังคงเหมือนเดิม

### ความคล้ายคลึง

หนึ่งในรูปแบบของธงที่มีการนำเสนอเพื่อเป็นทางเลือกสำหรับธงชาติออสเตรเลีย
หนึ่งในการนำเสนอรูปแบบอื่นของธงชาติออสเตรเลียเป็นธงที่มีสัญลักษณ์ของ*ขอบฟ้าใต้* ซึ่งได้รับการลงคะแนนเสียงในโพลอย่างไม่เป็นทางการมากกว่า 8,000 คน รูปแบบสีน้ำเงิน ทองและเขียว รวมไปถึงรูปดาวกางเขนใต้ มีลักษณะคล้ายคลึงกับธงชาติหมู่เกาะโซโลมอน

ธงประเภทอื่น
------------

ธงพลเรือน (สำหรับเรือพาณิชย์) และธงรัฐ (สำหรับเรือที่ได้ใช้ทางการทหารของรัฐ) เป็นธงแดงและน้ำเงินตามลำดับ โดยมีธงชาติอยู่ตรงมุมธง ธงนาวี (สำหรับเรือตำรวจ) มีพื้นฐานจากธงขาวของอังกฤษ กางเขนสีแดงบนพื้นสีขาวและมีธงชาติอยู่ที่มุมธง

ธงประเภทอื่นของหมู่เกาะโซโลมอน| ธงประเภทอื่น | การใช้ |
| --- | --- |
|  | ธงพลเรือน |
|  | ธงรัฐ |
|  | ธงศุลกากร |
|  | ธงนาวี |

ธงในประวัติศาสตร์
-----------------

ธงในประวัติศาสตร์ของบริติชโซโลมอนไอแลนส์| ธงในประวัติศาสตร์ | ระยะเวลา | คำอธิบาย |
| --- | --- | --- |
|  | 1893– 1906 | เหมือนกับธงยูเนียนแจ็ก |
|  | 1906–1947 | ธงพื้นน้ำเงินที่ติดโล่ที่มีชื่อดินแดนในอารักขาและมงกุฎทิวดอร์ |
|  | 1947–1956 | ธงพื้นน้ำเงินที่ติดโล่เต่าทะเลดำขาว |
|  | 1956–1966 | ธงพื้นน้ำเงินที่ติดโล่แบ่งออกเป็นสี่ส่วน ประกอบด้วย นกอินทรี เต่า นกโจรสลัดและอาวุธจากภูมิภาคและสิงโตบริเตนบนพื้นจานสีขาว |
|  | 1966–1977 | เหมือนกับธงรูปแบบก่อนหน้า แต่ตัดพื้นขานสีขาว |

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**ธงชาติหมู่เกาะโซโลมอน**

* ธงชาติหมู่เกาะโซโลมอน ที่ Flags of the World (อังกฤษ)

อ้างอิง
-------

1. 1 2  Foster, Sophie; Laracy, Hugh Michael (1 June 2016). "Solomon Islands – History". *Encyclopedia Britannica*. Encyclopedia Britannica, Inc. สืบค้นเมื่อ 1 April 2017.
2. ↑  "Solomon Islands country profile". *BBC News*. BBC. 17 January 2017. สืบค้นเมื่อ 1 April 2017.
3. 1 2 3 4 5 6 7 8 9 10  Smith, Whitney (16 February 2001). "Flag of the Solomon Islands". *Encyclopedia Britannica*. Encyclopedia Britannica, Inc. สืบค้นเมื่อ 29 March 2017.
4. 1 2 3 4 5  "The Solomon Islands Flag". *Solomon Times*. 18 January 2012. คลังข้อมูลเก่าเก็บจากแหล่งเดิมเมื่อ 2 April 2017. สืบค้นเมื่อ 2 April 2017.
5. ↑  "Solomons businesses close amid fears of further riots in Honiara". *ABC News*. Australian Broadcasting Corporation. 20 May 2014. คลังข้อมูลเก่าเก็บจากแหล่งเดิมเมื่อ 1 November 2016. สืบค้นเมื่อ 2 April 2017.
6. 1 2 3 4  Kindersley, Dorling (6 January 2009). *Complete Flags of the World*. Penguin Group. p. 227. ISBN 9780756654863. สืบค้นเมื่อ 29 March 2017.
7. ↑  "Small states and left‐overs of empire". *The Round Table: The Commonwealth Journal of International Affairs*. **73** (290): 122–129. 1984. doi:10.1080/00358538408453628. แม่แบบ:Registration required
8. 1 2  Premdas, Ralph; Steeves, Jeff; Larmour, Peter (Spring 1984). "The Western Breakaway Movement in the Solomon Islands". *Pacific Studies*. **7** (2): 34–67.
9. ↑  Gina, Lloyd Maepeza (2003). Bennett, Judith A.; Russell, Khyla J. (บ.ก.). *Journeys in a Small Canoe: The Life and Times of a Solomon Islander*. Pandanus Books. p. 190. ISBN 9781740760324. สืบค้นเมื่อ 1 April 2017.
10. 1 2  "Solomon Islands to offer flag of convenience for foreign vessels". *Radio Australia*. Australian Broadcasting Corporation. 31 March 2012. คลังข้อมูลเก่าเก็บจากแหล่งเดิมเมื่อ 28 March 2017. สืบค้นเมื่อ 29 March 2017.
11. 1 2 3  "Solomon Islands". *The World Factbook*. CIA. 12 January 2017. คลังข้อมูลเก่าเก็บจากแหล่งเดิมเมื่อ 2016-05-27. สืบค้นเมื่อ 29 March 2017.
12. 1 2  Harper, Fiona (25 January 2016). "Our incredible, forgotten neighbour paradise". *News.com.au*. News Corp Australia. คลังข้อมูลเก่าเก็บจากแหล่งเดิมเมื่อ 29 March 2017. สืบค้นเมื่อ 29 March 2017.
13. ↑  "Solomon Islanders flag alternative Aussie standard". Radio New Zealand. 2 February 2016. คลังข้อมูลเก่าเก็บจากแหล่งเดิมเมื่อ 28 March 2017. สืบค้นเมื่อ 28 March 2017.
14. 1 2  "Flag of Solomon Islands – A Brief History" (PDF). *Flagmakers*. Specialised Canvas Services Ltd. สืบค้นเมื่อ 2 April 2017.

| ลิงก์ไปยังบทความที่เกี่ยวข้อง |
| --- |
| 

| * ด
* ค
* ก
ธงชาติของประเทศในเขตโอเชียเนีย |
| --- |
| รัฐเอกราช | คิริบาส  **·**  ซามัว **·**  ตองงา **·**  ตูวาลู **·**  นาอูรู **·**  นิวซีแลนด์ **·**  ปาปัวนิวกินี  **·**  ปาเลา  **·**  ฟีจี  **·**  ไมโครนีเชีย  **·** วานูวาตู  **·**  หมู่เกาะโซโลมอน  **·**  หมู่เกาะมาร์แชลล์  **·**  ออสเตรเลีย |
| รัฐสมทบของนิวซีแลนด์ | หมู่เกาะเชอแตม · นีวเว · หมู่เกาะคุก |
| เขตสังกัดและดินแดนอื่น ๆ | 

|  |  |
| --- | --- |
| นิวซีแลนด์ | โตเกเลา |
| ฝรั่งเศส | นิวแคลิโดเนีย · เฟรนช์พอลินีเชีย · วอลิสและฟูตูนา |
| สหรัฐอเมริกา | กวม · เกาะเวก · แพลไมราอะทอลล์ · จอห์นสตันอะทอลล์ · เกาะมิดเวย์ · หมู่เกาะนอร์เทิร์นมาเรียนา · อเมริกันซามัว |
| สหราชอาณาจักร | หมู่เกาะพิตแคร์น |
| ออสเตรเลีย | เกาะนอร์ฟอล์ก · หมู่เกาะโคโคส (คีลิง) · เกาะคริสต์มาส |

 |

 |